მარტინა ნავრატილოვა
მარტინა ნავრატილოვა (ჩეხ. Martina Navrátilová; დ. 18 ოქტომბერი, 1956, პრაღა, ჩეხოსლოვაკია) — ჩეხოსლოვაკი და მოგვიანებით ამერიკელი ყოფილი პროფესიონალი ჩოგბურთელი, მსოფლიოს ყოფილი პირველი ჩოგანი. აღიარებულია ერთ-ერთ საუკეთესო ქალ ჩოგბურთელად ისტორიაში. 1975 წლიდან გამოდიოდა აშშ-ის სახელით მას შემდეგ, რაც პოლიტიკური თავშესაფარი მოითხოვა. ნავრატილოვას ერთეულებში 18 დიდი სლემის ტურნირი აქვს მოგებული – რეკორდული 9 უიმბლდონი, 4 აშშ-ის ღია პირველობა, 3 ავსტრალიის ღია პირველობა და 2 საფრანგეთის ღია პირველობა. იგი ზედიზედ 9 წლის განმავლობაში გადიოდა უიმბლდონის ფინალში და ზედიზედ 6-ში გაიმარჯვა. მან მოიგო რეკორდული 8 წლის შემაჯამებელი ტურნირი. 1982–86 წლებში, ნავრატილოვამ 442-დან 428 მატჩი მოიგო, 1983 წელი კი დაასრულა შედეგით 86–1. ჯამში მას WTA-ის 167 ტურნირი აქვს ერთეულთა თანრიგში მოგებული, რაც რეკორდია. იგი 332 კვირის განმავლობაში იკავებდა ერთეულთა რეიტინგში პირველ ადგილს. წყვილებში ნავრატილოვას რეკორდული 31 დიდი სლემის ტურნირი აქვს მოგებული, აქედან 9 აშშ-ის ღია პირველობა, 8 ავსტრალიის ღია პირველობა, 7 საფრანგეთის ღია პირველობა და 7 უიმბლდონი. მან 13 წლის შემაჯამებელი ტურნირი მოიგო, რაც რეკორდული მაჩვენებელია. ჯამში ნავრატილოვამ 177 წყვილთა ტურნირი მოიგო, რაც ასევე საუკეთესო შედეგია. ტიტულების დიდი ნაწილი (177-დან 79) მან ამერიკელ პემ შრაივერთან ერთად მოიგო. წყვილთა რეიტინგში იგი ყველაზე დიდხანს – 237 კვირის განმავლობაში იკავებდა პირველ ადგილს. შერეულ წყვილებში ნავრატილოვამ 10 დიდი სლემის ტურნირი მოიგო – 4 უიმბლდონი, 3 აშშ-ის ღია პირველობა, 2 საფრანგეთის ღია პირველობა და 1 ავსტრალიის ღია პირველობა. ჯამში მან WTA-ის 15 ტურნირი მოიგო შერეულ წყვილებში. ნავრატილოვა მარგარეტ კორტთან და დორის ჰარტთან ერთად ერთადერთია, ვინც ყველა დიდი სლემის ტურნირი მოიგო ერთეულებშიც, წყვილებშიც და შერეულ წყვილებშიც. ჯამში ნავრატილოვას ერთეულებში, წყვილებში და შერეულ წყვილებში 59 დიდი სლემის ტურნირი აქვს მოგებული. მან ერთეულთა თანრიგში უკანასკნელი მატჩი 1994 წელს ჩაატარა, თუმცა წყვილებში და შერეულ წყვილებში 2006 წლამდე იასპარეზა. სანაკრებო დონეზე, ნავრატილოვამ ერთხელ ჩეხოსლოვაკიის და სამჯერ აშშ-ის ნაკრებთან ერთად მოიგო ფედერაციის თასი. 2000 წელს, იგი საერთაშორისო ჩოგბურთის დიდების დარბაზში შეიყვანეს.